**AIŠKINAMASIS RAŠTAS**

**DĖL SUTIKIMO REORGANIZUOTI KLAIPĖDOS MIESTO SPORTO CENTRĄ**

**1. Sprendimo projekto esmė, tikslai ir uždaviniai.**

Sprendimo projekto tikslas – sutikti nuo 2014 m. sausio 1 d. reorganizuoti biudžetinę įstaigą Klaipėdos miesto sporto centrą prijungiant jį prie biudžetinės įstaigos Klaipėdos „Viesulo“ sporto centro.

uždaviniai: pradėti vykdyti BĮ Klaipėdos miesto sporto centro ir BĮ Klaipėdos „Viesulo“ sporto centro reorganizavimo procedūras, pakeisti „Viesulo“ sporto centro nuostatus, struktūrą bei dalį pareigybių.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos civilinio kodekso, Lietuvos Respublikos vietos savivaldos ir Biudžetinių įstaigų įstatymo nuostatomis beiatsižvelgiant į Klaipėdos miesto savivaldybės tarybos 2013 m. gegužės 30 d. sprendimą Nr. T2-129 „Dėl sporto šakų, finansuojamų Klaipėdos miesto savivaldybės biudžetinėse sporto įstaigose, sąrašo patvirtinimo“.

Klaipėdos miesto savivaldybės tarybos kolegija 2012 m. lapkričio 6 dieną svarstė sporto sistemos pertvarkos metmenų projektą, pagal kurį numatomas sporto reformos įgyvendinimas ir jam pritarė. Klaipėdos miesto savivaldybės administracijos direktoriaus įsakymu sudaryta darbo grupė išanalizavo sporto sistemos pertvarkos metmenyse pateiktą medžiagą ir parengė Klaipėdos miesto sporto sistemos reformos veiksmų įgyvendinimo planą su konkrečiais terminais. Klaipėdos miesto savivaldybės tarybos kolegija 2013 m. kovo 18 d. protokolu Nr. TAK-3 šiam veiksmų planui pritarė.

Sporto sistemos reformos veiksmų planas pradėtas įgyvendinti Klaipėdos miesto savivaldybės tarybos 2013 m. gegužės 30 d. sprendimu Nr. T2-129 patvirtinus sporto šakų, finansuojamų Klaipėdos miesto savivaldybės biudžetinėse sporto įstaigose, sąrašą. Sporto sistemos reformos veiksmų plano sekantis etapas - BĮ Klaipėdos miesto sporto centro ir BĮ Klaipėdos miesto „Viesulo“ sporto centro reorganizavimas. Reorganizavimo tikslas – pagerinti vaikų laisvalaikio užimtumą, siekiant užtikrinti aukštą sportininkų ugdymo kokybę ir racionalų lėšų panaudojimą.

Išanalizavus Sporto centro ir Viesulo centro įstaigų veiklą ir pobūdį, administracinę struktūrą, veiklos modelį, siūloma reorganizuoti įstaigas ne sujungimo, o prijungimo būdu dėl motyvuotų priežasčių:

|  |  |
| --- | --- |
| SUJUNGIMAS | PRIJUNGIMAS |
| Sudėtingesnės reorganizavimo procedūros, administravimo kaštai; | Paprastesnė reorganizavimo procedūra; |
| Vietoje dviejų anksčiau egzistavusių juridinių asmenų sukuriamas vienas naujas; | Vienas juridinis asmuo prijungiamas prie kito juridinio asmens, kuriam pereina visos reorganizuojamo juridinio asmens teisės ir pareigos; |
| Konkurso būdu išrenkamas naujas įstaigos vadovas; | Prijungimas leidžia bent vienam iš dviejų direktorių tęsti darbą įstaigoje; |
| Abiejų įstaigų darbuotojams nutrūksta darbo stažas; | Dauguma darbuotojų lieka neliečiami; |
| Įspėjimus apie atleidimą iš darbo gauna abiejų įstaigų darbuotojai (kiek iš jų vėliau bus pakviesta dirbti naujoje įstaigoje – neaišku). | Vienos įstaigos darbuotojams nenutrūksta darbo stažas; |
|  | Išvengiama dvigubo valdymo aparato ir atskaitomybės, vidinių sandorių sudarymo kaštų, pagreitinamas sprendimų priėmimo procesas. |

Šiuo metu Sporto centre sportuoja 14 sporto šakų sportininkai, o Viesulo centro 10 sporto šakų sportininkai. Po sporto šakų perkėlimo į klubinę sistemą lieka 9 sporto šakos, kurios bus vystomos naujoje reorganizuotoje įstaigoje. Abi įstaigos teikia vienodas sporto paslaugas, jų tikslai ir funkcijos yra vienodos, todėl manoma, kad vienos įstaigos prijungimas prie kitos, leis aiškiau formuluoti veiklos tikslus ir racionaliau panaudoti sporto bazes bei pagerinti teikiamų sporto paslaugų kokybę.

Po sporto šakų perkėlimo į klubinę sistemą, Sporto centrą prijungti prie Viesulo sporto centro siūloma dėl šių priežasčių:

|  |  |
| --- | --- |
| Sporto centras | Viesulo centras |
| Lieka 6 (buvo 14) individualios sporto šakos:Dviračių sportas;Laisvosios imtynės;Graikų-romėnų imtynės;Boksas;Sunkioji atletika;Dziudo. | Lieka 3 (buvo 10) sporto šakos:Gimnastika (3 sekcijos: sportinė aerobika, meninė gimnastika, sportinė gimnastika);Tinklinis;Rankinis. |
| Lieka 27 treneriai (38 etatai) | Lieka 26 treneriai (38 etatai) |
| Lieka 493 sportininkai | Lieka 666 sportininkai |
| Administracijos darbuotojų skaičius didesnis | Administracijos darbuotojų skaičius mažesnis |
| Iškėlus administraciją lieka neužimtos administracinės patalpos S. Daukanto 24  | BĮ ”Viesulo” sporto centro pastatas esantis adresu Naikupės 25 a yra renovuotas, pritaikytas sportinei veiklai, išlaikymo sąnaudos atlikus energetinę renovaciją sumažino šildymo kaštus iki 40 % . |
| Pastato adresu S. Daukanto 24 eksploatavimo išlaidos 2013 metais sudaro 346850 Lt  | Pastato adresu Naikupės 25 a eksploatavimo išlaidos 2013 metais sudaro 136700 Lt |
| Sporto bazės: lengvosios atletikos maniežas, dviračių trekas, imtynių bazė, badmintono salė, sunkiosios atletikos salė nuo 2015 planuojamos perduoti BĮ Kūno kultūros ir rekreacijos centrui | Pagal vystymo galimybes BĮ “Viesulo” sporto centro teritorijoje yra galimybė toliau vystyti sporto statinių infrastruktūrą (sudarytas detalusis planas sporto statiniams). |

**3. Kokių rezultatų laukiama.**

 Priėmus savivaldybės tarybos sprendimą dėl savininko teises ir pareigas įgyvendinančios institucijos sutikimo reorganizuoti įstaigas, bus pradėtos vykdyti reorganizavimo procedūros: paskelbtas reorganizavimo sąlygų aprašas, kurį pagal teisės aktus privalo paruošti ir paskelbti reorganizavime dalyvaujančių įstaigų vadovai; ne vėliau kaip po 30 dienų bus teikiamas sprendimo projektas savivaldybės tarybai dėl įstaigų reorganizavimo, sąlygų aprašo patvirtinimo ir po reorganizavimo veiksiančios įstaigos nuostatų patvirtinimo.

Įstaigų reorganizavimas padės išvengti dvigubo valdymo aparato ir atskaitomybės, vidinių sandorių sudarymo kaštų, pagreitinti sprendimų priėmimo procesą bei apskritai lems sėkmingesnį organizacijos valdymą.

Viesulo centrui bus sudarytos sąlygos siekti naujų sportinio ugdymo proceso organizavimo tikslų, išgrynins sporto šakų struktūrą, didins trenerių ir sportininkų motyvaciją. Tikėtina, kad atsiras galimybė jauniems sporto specialistams realizuoti save, pritaikyti naujoves darbo procese su vaikais.

**4. Sprendimo projekto rengimo metu gauti specialistų vertinimai.**

Projektą derino Sporto ir kūno kultūros, Teisės, Personalo skyriaus vedėjai, Ugdymo ir kultūros bei Finansų ir turto departamento direktorės. Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Reorganizuojant biudžetinę įstaigą Klaipėdos miesto sporto centrą prijungiant jį prie biudžetinės įstaigos Klaipėdos „Viesulo“ sporto centro atlikta įstaigų pareigybių ir patikėjimo teise valdomų pastatų eksploatacinių išlaidų analizė (pridedama).

Šiuo metu Klaipėdos miesto sporto centre yra patvirtinti 153,25 etatai, o Klaipėdos „Viesulo“ sporto centre 62,25 etatai. Sporto centrą prijungus prie Viesulo sporto centro planuojamas didžiausias leistinas pareigybių skaičius – 118 etatų.

46 etatai numatyti naujai steigiamoje Klaipėdos miesto lengvosios atletikos mokykloje, o 15 etatų VšĮ Klaipėdos irklavimo centre (perkeliamos irklavimo ir baidarių ir kanojų irklavimo sporto šakos). Lieka 36,5 etato (DUF 891100 Lt, Sodra 276100 Lt) iš jų 9,5 etato (DUF 156670 Lt, Sodra 48536 Lt) ekonomija, o likę 27 etatai (DUF 734430 Lt, Sodra 227526 Lt) pereis į klubinę sistemą ir bus finansuojami iš „sportininko krepšelio“ pagal tarybos patvirtintą tvarką. „Sportininko krepšeliui“ taip pat atiteks 57700 Lt likusios lėšos sportinei veiklai vykdyti.

**6. Lėšų poreikis sprendimo įgyvendinimui.**

Lėšų, įgyvendinant šį sprendimo projektą iš savivaldybės biudžeto nereikia. Kito savivaldybės tarybos sprendimo įgyvendinimui, kurio projektas bus pateiktas tarybos posėdžiui po mėnesio, reikės 389000 Lt atleidžiamų darbuotojų kompensacijų išmokoms ir Klaipėdos Sporto centro administracijos perkėlimui.

**7. Galimos teigiamos ir neigiamos sprendimo priėmimo pasekmės.**

Priėmus sprendimą dėl sutikimo reorganizuoti, bus pradėtos vykdyti reorganizavimo procedūros pagal galiojančius teisės aktus ir nustatytus terminus.

Teigiamos pasekmės - pagerės sportininkų laisvalaikio užimtumas, bus užtikrinta aukšta sportininkų ugdymo kokybė ir racionalus lėšų panaudojimas. Įstaigų administravimas bus sutelktas vienoje įstaigoje, sumažės biudžeto išlaidos, skiriamos darbuotojų darbo užmokesčiui ir socialinio draudimo įmokoms nuo 2014 m. mokėti.

Neigiamos pasekmės – po reorganizacijos, dalis Sporto centro administracijos ir kiti darbuotojai gali netekti darbo, darbuotojų išeitinėms kompensacijos bus mokamos iš „sportininko krepšeliui“ numatytų lėšų.

Ugdymo ir kultūros departamento direktorė Nijolė Laužikienė